b'\n_START_ARTICLE_\nFortune\n_START_PARAGRAPH_\nFortune on USA majandusajakiri, mille asutas Henry Luce 1930. aastal. Fortune\xe2\x80\x99i annab v\xc3\xa4lja Time Inc. ja see ilmub kaks korda kuus. Ameerika majandusajakirjade vallas on Fortune\xe2\x80\x99i peamised konkurendid Forbes ja Bloomberg Businessweek.\n_START_SECTION_\nAjalugu\n_START_PARAGRAPH_\nFortune\xe2\x80\x99i asutas ajakirja Time kaasasutaja Henry Luce 1930. aasta veebruaris, neli kuud p\xc3\xa4rast musta neljap\xc3\xa4eva, millega algas \xc3\xbclemaailmne majanduskriis. Luce\xe2\x80\x99i partner Briton Hadden polnud v\xc3\xa4ljaande ideest vaimustuses, kuna arvas, et majandusajakiri oleks igav ja raskesti turustatav. Kuid esimese numbri ilmumiseks oli ajakirjal juba 30 000 tellijat. Fortune\xe2\x80\x99i esimene number maksis 1 dollari ajal, mil n\xc3\xa4iteks p\xc3\xbchap\xc3\xa4evane New York Times maksis ainult 5 senti. Kuna enamik tolleaegseid majandusuudiseid kajastavaid USA ajalehti olid must-valged ning sisaldasid palju numbreid ja tabeleid, vastas Fortune turu n\xc3\xb5udlusele kunstilise ja h\xc3\xa4sti kirjutatud majandusajakirjanduse j\xc3\xa4rgi (Luce v\xc3\xb5ttis t\xc3\xb6\xc3\xb6le noori kirjandustalente ja andekaid fotograafe).'